«Stranger Things»-stjerne tar over TikTok og topplister
Du har kanskje hatt låten på hjernen den siste tiden? «When I’m back in Chicago I feel it...» Har du tilbragt litt tid i TikTok-appen den siste tiden har du garantert hørt sangen. Under trender om hva man hadde brukt penger på hvis man ble lottomillionær, og hyllester av hjembyer deler brukere sangen «End of Beginning» av artisten Djo. Se eksempel i denne videoen: Hvem er Djo? Artisten bak låten som dominerer på TikTok i disse dager heter Djo. Men hvem er det? Sangen «End of Beginning» har klatret helt til tredjeplass på Spotifys liste over de mest populære låtene i verden akkurat nå. På VG-lista ligger den for øyeblikket på 5. plass. Og artisten er ingen hvem som helst. Faktisk har du antagelig sett ham før. I 2022s mest strømmede Netflix-serie: «Stranger Things». For artisten «Djo» heter egentlig Joe Keery, og spiller Steve Harrington i den populære Netflix-serien. Keery høster suksess for musikken sin, ifølge musikkmagasinet Paste. Og «End of Benning» er ingen ny låt. Den ligger på Keerys andre album, Decide, som kom ut i 2022. Ifølge Paste har Keery bevisst holdt en lav profil rundt Djo for at musikken skulle få eget liv, uten assosiasjoner til Stranger Things-universet. På scenen og i musikkvideoer har artisten skjult identiteten sin bak kostymer og falskt skjegg. Likevel har fansen gradvis avslørt at det er Steve Harrington-skuespilleren som står bak. Nå virker det som om hemmeligheten er ute for godt.
Artisten Djo bak TikTok-hiten «End of Beginning» er kjent fra Netflix-serien «Stranger Things». Låten har nådd 3. plass på Spotifys globale liste og 5. plass på VG-lista Joe Keery ønsket å skille musikken fra «Stranger Things»-universet og holdt en lav profil som Djo «End of Beginning» er fra Keerys andre album, Decide, som ble sluppet i 2022